b'\n_START_ARTICLE_\nManhattan\n_START_SECTION_\nDen eldste delen\n_START_PARAGRAPH_\nP\xc3\xa5 s\xc3\xb8rspissen av Manhattan ligger parken Bowling Green. Hadde man st\xc3\xa5tt her 11. september 1609, kunne man sett Henry Hudsons skip seile oppover elven for f\xc3\xb8rste gang. Fort Amsterdam ble bygd her i 1623 av Det nederlandske vestindiske kompani. Rett utenfor inngangen til fortet, omtrent der tollbygningen fra 1907 st\xc3\xa5r i dag, fant det f\xc3\xb8rste registrerte drapet i New York mellom hvite sted, da Jan Gysbertsen knivstakk Gerrit Jansen 15. mai 1638. Gysbertsen stakk av og ble d\xc3\xb8mt til d\xc3\xb8den in absentia, men ble aldri funnet. Fort Amsterdam ble til New Amsterdam, som etter hvert ble til New York. _NEWLINE_Her p\xc3\xa5 s\xc3\xb8rspissen finner man Castle Clinton, der immigrantene gikk i land f\xc3\xb8r Ellis Island ble \xc3\xa5pnet. Alle offisielle parader i New York ender ved Bowling Green \xe2\x80\x93 den f\xc3\xb8rste fant sted i 1886, i anledning av Frihetsgudinnens ankomst fra Frankrike._NEWLINE_Broadway skj\xc3\xa6rer gjennom Manhattan, og f\xc3\xb8lger samme tras\xc3\xa9en som indianerstien Wickquasgeck engang gjorde. Nederlenderne gjorde stien til en vei som de kalte Herenstraat (= Herrenes gate) eller Breede weg, som p\xc3\xa5 engelsk ble oversatt til Broadway. Den britiske generalstaben hadde hovedkvarteret sitt p\xc3\xa5 Bowling Green, med adressen "1, Broadway". I Federal Hall, noen steinkast unna i Wall Street, avla George Washington ed som USAs f\xc3\xb8rste president. Firkl\xc3\xb8veret Thomas Jefferson, Washington, Alexander Hamilton og James Madison bodde i noen \xc3\xa5r samtidig i dette nabolaget. Det hvite hus skulle opprinnelig ha v\xc3\xa6rt reist der Fort Amsterdam hadde st\xc3\xa5tt, men det ble ingenting av, siden hovedstaden ble flyttet fra New York til Washington D.C.'